
A Rettegéskezelés Elmélet (Terror Management Theory) alkalmazása környezetvédelemre vonatkozóan

A kutatás azt a kérdést járta körbe, hogy a fenyegetettségnek, milyen hatása van a környezettudatos attitűdök erősségére és az öko-bűntudat megélésére. A vizsgálat elméleti keretét a Rettegéskezelés Elmélet (Greenberg és mtsai, 1986) szolgáltatta, mely szerint a halál kiugró jellege felerősít bizonyos pszichológiai mechanizmusokat, mint a pozitív önértékelés és világkép megvédésére tett erőfeszítés. Emellett bevonásra került még a Big Five-modell.
A mintát 18 és 65 év közötti személyek alkották (N=258), és kísérleti eljárással, online kérdőíves módszerrel valósult meg a kutatás. A manipulált változót (helyzet kiugró jellege) két nyíltvégű kérdés adta, mely vagy a halállal kapcsolatos érzésekre kérdezett rá vagy a jelenlegi bizonytalan társadalmi és gazdasági helyzetre vagy fogászati fájdalomra (kontrollcsoport) vagy elmaradt ez a két kérdés (kontrollcsoport). A manipuláció előtt rögzítésre kerültek a vizsgálati személyek környezettudatossággal kapcsolatos értékei (Boumann és mtsai, 2018), a Big Five-modell dimenziói (Donnellan és mtsai, 2006), demogárafiai adatok. Manipulációt követően szókiegészítési feladattal került mérésre a halállal kapcsolatos gondolatok hozzáférhetősége (Greenberg és mtsai, 1994). A környezettudatos attitűdöket a NEP rögzítette (Dunlap és mtsai, 2000), az öko-bűntudatot egy kérdőív (Ágoston és mtsai, 2022).
Az eredmények alapján a manipuláció nem sikerült. A halál és bizonytalan feltételbe került személyek halállal kapcsolatos gondolati nem voltak jobban hozzáférhetőek, a két kontrollcsoporthoz képest, illetve nem éltek meg negatívabb érzéseket a manipulációt követően. Így a feltétel – környezettudatosság változók sem léptek interakcióba, a környezettudatos személyek attitűdje nem erősödött, nem éltek meg intenzívebb öko- bűntudatot a helyzet kiugró jellegének a hatására. Emellett az öko-bűntudat változó predikciójára készült egy lineáris modell, mely 37%-ba képes magyarázni a varianciát. A modellben helyet kapott a nem, az életkor, a nyitottság, az általános jóllét, a környezettudatos attitűdök és a környezettudatos értékek interakciója a negatív érzésekkel.
A manipuláció sikertelenségét okozhatta az, hogy laboratóriumi közeg helyett online folyt a kísérlet, a vizsgálati személyek nem tudták igazán átélni a helyzeteket. Továbbá az utóbbi két év nagyfokú bizonytalanságához adaptálódhattak az egyének, és okozhatott egy „rettegésküszöb” emelkedést, amelynél a saját halálandóságra való emlékeztetés már nem hat ugyanolyan fenyegetően.



